It-Tieni Pitazz – Paragrafi 531-540 24 ta' Novembru 1935. Il-Ħadd, l-ewwel jum. Mort minnufih quddiem is-Sagrament Imqaddes u offrejt lili nnifsi flimkien ma' Ġesu', preżenti fis-Sagrament Imqaddes, lill-Missier Etern. Imbagħad jiena smajt dan il-kliem ġewwa ruħi, L-iskop tiegħek u tal-kumpanji tiegħek hu li intom tingħaqdu Miegħi mill-qrib kemm jista' jkun; permezz tal-imħabba inti għad terġa' tħabbeb l-art mas-sema, inti ttaffi l-korla ġusta ta' Alla, u titlob ħniena għad-dinja. Jiena qed inpoġġi f'idejk żewġ perli li huma prezzjużi ħafna għall-Qalb Tiegħi: dawn huma l-erwieħ tas-saċerdoti u tar-reliġjużi. Inti trid titlob għalihom b'mod speċjali; is-saħħa tagħhom għad trid tiġi minn kemm int ċċekken lilek innifsek. Inti tgħaqqad it-talb, sawm, mortifikazzjonijiet, ħidmiet u t-tbatijiet kollha mat-talb, sawm, mortifikazzjoni, ħidmiet u tbatijiet Tiegħi u mbagħad huma jkollhom qawwa quddiem Missieri. Wara t-Tqarbin, jiena rajt lill-Mulej Ġesu', li qalli dan il-kliem: Illum, idħol 'il ġewwa fl-ispirtu tal-faqar Tiegħi u irranġa kollox b'tali mod li wkoll l-ifqar nies ma jkollhom l-ebda raġuni li jgħiru għalik. Jiena nieħu gost, mhux bil-bini kbir u strutturi tal-għaġeb, imma b'qalb safja u umli. Xħin sibt ruħi waħdi, bdejt naħseb fuq l-ispirtu tal-faqar. Rajt ċar li Ġesu', għalkemm Hu s-Sid ta' kollox, ma kellu xejn Tiegħu. Minn maxtura li ssellef, Huwa għex ħajtu kollha jagħmel il-ġid lil kulħadd, filwaqt li Hu ma kellux post fejn ipoġġi rasu. U fuq is-Salib, jiena nara l-quċċata tal-faqar tiegħu, għax lanqas ħwejjeġ m'għandu fuqu. O Ġesu' permezz ta' vot solenni ta' faqar jiena nixtieq insir bħalek; il-faqar ikun ommi. Bħalma minn barra m'għandu jkollna xejn li nistgħu niddisponu minnu, hekk ukoll minn ġewwa m'għandna nixtiequ xejn. U fis-Sagrament Imqaddes, kemm hu kbir il-faqar Tiegħek! Qatt kien hemm ruħ abbandunata bħalma kont Inti fuq is-Salib, Ġesu'? Il-Kastita'. M'hemmx għalfejn nispjegaw li dan il-vot jipprojbixxi dawk l-affarijiet kollha li jmorru kontra s-sitt u d-disa' kmandament: azzjonijiet, ħsibijiet, kliem, sentimenti. . . jiena nifhem li vot solenni huwa differenti minn vot sempliċi; dan jiena nifhmu b'dak kollu li jimplika. Filwaqt li kont qiegħda naħseb fuq dan, smajt dan il-kliem ġewwa ruħi: Int l-għarusa Tiegħi għal dejjem; il-kastita' tiegħek għandha tkun ikbar minn dik tal-Anġli, għax Jiena ma nsejjaħ lil ebda anġlu għal tant intimita' bħalma Jiena qed insejjaħ lilek. L-iċken att tal-għarusa Tiegħi hu ta' valur bla tarf. Ruħ safja għandha setgħa li ma tistax timmaġinaha quddiem Alla. L-Ubbidjenza. Jiena ġejt sabiex nagħmel ir-rieda ta' Missieri. Jiena obdejt il-ġenituri Tiegħi; Jiena obdejt lil dawk li ttorturawni u issa Jiena qed nobdi lis-saċerdoti. Jiena qiegħda nifhem, O Ġesu', l-ispirtu tal-ubbidjenza u f'hiex tikkonsisti. Tinkludi mhux biss it-twettiq estern, imma wkoll ir-raġuni; ir-rieda u l-ġudizzju. Meta aħna nobdu s-superjuri tagħna, inkunu qegħdin nobdu lil Alla. M'hemm l-ebda differenza jekk ikunx anġlu jew bniedem li jkun qed jaġixxi minflok Alla, li jkun qed jagħtini l-ordnijiet: jiena għandi dejjem nobdi. Jiena minix sejra nikteb ħafna dwar il-voti; dawn huma ċari u speċifiċi. Jiena nippreferi nikteb xi ftit ħsibijiet ġenerali dwar din il-kongregazzjoni. + Ġabra fil-qosor inġenerali Qatt m'hu ser ikun hemm xi djar sbieħ, imma biss knisja żgħira b'komunita' żgħira magħmula minn ftit erwieħ, mhux iktar minn għaxra, minbarra żewġ esterni biex ilaħħqu mal-affarijiet esterni tal-komunita' u tal-knisja. Dawn iż-żewġ sorijiet ma jilbsux l-abitu, imma jilbsu sekulari; huma jieħdu l-voti sempliċi, u jkunu jiddependu strettament mis-superjura, li tkun soru tal-klawsura. Huma jkollhom sehem mill-benefiċċji spirtwali kollha tal-kongregazzjoni. Qatt m'għandu jkun hemm iktar minn tnejn, u, jekk jista' jkun, waħda biss. Kull dar tkun indipendenti mill-oħrajn, għalkemm ikunu maqgħudin mill-qrib bir-regola, bil-voti u bl-ispirtu. F'każi eċċezzjonali, iżda, soru minn komunita' waħda tista' tiġi trasferita f'oħra u wkoll, jekk ikun hemm ċans li tinbena dar ġdida, xi sorijiet jistgħu jiġu trasferiti, jekk ikun hemm bżonn, minn dar oħra. Kull dar tkun tiddependi mill-Ordinarju tal-post. Kull soru jkollha ċella għaliha, imma l-ħajja tkun komunitarja għal dak li għandu x'jaqsam mat-talb, l-ikel, u r-rikreazzjoni. Kull soru, wara l-professjoni tagħha qatt ma tara d-dinja iżjed, lanqas minn ġol-grada, għax din tiġi mgħottija b'biċċa drapp skura, u l-konverżazzjonijiet ukoll ikunu limitati ħafna. Hija tkun bħallikieku mejta, id-dinja ma tifhimhiex u hi ma tifhimx lid-dinja. Hija toqgħod f'postha bejn is-sema u l-art, titlob lil Alla l-ħin kollu biex ikollu ħniena mid-dinja u sabiex is-saċerdoti jkollhom is-saħħa li kliemhom ma jkunx vojt u sabiex huma, fid-dinjita' straordinarja tagħhom u kif inhuma hekk esposti għar-riskju, ikunu jistgħu jżommu ruħhom bla ebda tiċpisa ta' dnub. Għalkemm dawn l-erwieħ ma jkunux ħafna huma jkunu erwieħ erojċi. Ma jkunx hemm post għal erwieħ beżżiegħa jew effeminati. Ma jkun hemm l-ebda distinzjoni bejn is-sorijiet, l-ebda Madre, Reverenda, Venerabbli, imma kulħadd ikun indaqs, għalkemm jista' jkun hemm differenzi kbar fin-nisel tal-familja li jkunu ġew minnha. Aħna nafu min kien Ġesu', u kif madankollu Huwa umilja ruħu u ma' min kien jassoċja ruħu. L-abitu tagħhom ikun bħal dak li kien liebes Ġesu' waqt il-Passjoni Tiegħu, u huma mhux biss jilbsu l-libsa (li libes Hu); huma jridu jiġu mmarkati wkoll bil-marki Tiegħu; it-tbatija u d-disprezz. Kull waħda tistinka għall-ikbar ċaħda u tkun tħobb l-umilta', u dik li tispikka l-iktar f'din il-virtu' tal-aħħar tkun dik li tkun kapaċi tmexxi lill-oħrajn. Bħalma Alla ħalliena naqsmu miegħu fil-ħniena Tiegħu u, anzi iżjed minn hekk, inxerrduha flimkien miegħu, aħna mela għandu jkollna mħabba kbira għal kull ruħ, nibdew mill-magħżulin u nispiċċaw b'dik ir-ruħ li għadha ma tafx lil Alla. Permezz tat-talb u tal-mortifikazzjoni; aħna nkunu nistgħu mmorru fil-pajjiżi l-inqas ċivilizzati u nħejju t-triq għall-missjunarji. Għandna nżommu f'moħħna li suldat li qed jiġġieled quddiem nett ma jistax jibqa' wieqaf fit-tul mingħajr ma jkollu l-għajnuna mill-qawwiet li jkunu qegħdin fuq wara li, filfatt, ma jkunux qegħdin jiġġieldu imma jipprovdu għall-bżonnnijiet tiegħu kollha; dan hu r-rwol tat-talb, u għalhekk kull wieħed u kull waħda minna għandu jkollha spirtu appostoliku li jiddistingwiha. Filgħaxija x'ħin kont qiegħda nikteb, smajt vuċi fiċ-ċella tiegħi tgħid, "Titlaqx minn din il-Kongregazzjoni, ikollok ħniena minnek innifsek, hemm tbatijiet kbar ħafna jistennewk." X'ħin ħarsit fid-direzzjoni tal-vuċi, ma rajt xejn, u komplejt nikteb. F'daqqa waħda smajt ħoss u l-kliem: "Meta inti titlaq, aħna neqirduk. Toqgħodx tittorturana." Ħarist madwari u rajt ħafna mostri koroh. Jiena mbagħad għamilt is-sinjal tas-Salib f'moħħi u huma għebu fil-pront. Kemm hu terribli u ikrah Satana! Imsejkna erwieħ mitlufin li jkollhom iżommulu kumpanija! Tarah biss hu iżjed diżgustanti mit-turmenti kollha tal-infern.
Djarju ta' Swor Fawstina – It-2 Pitazz (par.531-540)